Document ID: 32007D0464

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 5ης Ιουνίου 2007
για την κατάργηση της απόφασης 2005/186/ΕΚ σχετικά με την ύπαρξη υπερβολικού ελλείμματος στη Μάλτα
(2007/464/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 104 παράγραφος 12,
τη σύσταση της Επιτροπής,
Εκτιμώντας τα ακόλουθα:
(1)
Με την απόφαση 2005/186/ΕΚ του Συμβουλίου (1), μετά από σύσταση της Επιτροπής βάσει του άρθρου 104 παράγραφος 6 της συνθήκης, διαπιστώθηκε η ύπαρξη υπερβολικού ελλείμματος στη Μάλτα. Το Συμβούλιο επισήμανε ότι το γενικό δημόσιο έλλειμμα ήταν 9,7 % του ΑΕΠ το 2003 (από το οποίο 2,9 % του ΑΕΠ οφείλετο σε μια επιμέρους ενέργεια), πάνω από το 3 % της τιμής αναφοράς του ΑΕΠ κατά τη συνθήκη, ενώ το γενικό δημόσιο χρέος αποτελούσε 72 % του ΑΕΠ και ήταν πιθανό το 2004 να αποκλίνει ακόμη περισσότερο από το 60 % της τιμής αναφοράς του ΑΕΠ κατά τη συνθήκη.
(2)
Στις 5 Ιουλίου 2004, σύμφωνα με το άρθρο 104 παράγραφος 7 της συνθήκης και το άρθρο 3 παράγραφος 4 του κανονισμού (ΕΚ) αριθ. 1467/97 του Συμβουλίου, της 7ης Ιουλίου 1997, για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος (2), το Συμβούλιο απηύθυνε, βάσει σύστασης της Επιτροπής, σύσταση στη Μάλτα με σκοπό να τερματισθεί η κατάσταση υπερβολικού ελλείμματος έως το 2006 το αργότερο. Η σύσταση δόθηκε στη δημοσιότητα.
(3)
Βάσει του άρθρου 104 παράγραφος 12 της συνθήκης, μια απόφαση του Συμβουλίου σχετικά με την ύπαρξη υπερβολικού ελλείμματος καταργείται όταν, κατά την άποψη του Συμβουλίου, το εν λόγω υπερβολικό έλλειμμα στο κράτος μέλος έχει διορθωθεί.
(4)
Σύμφωνα με το πρωτόκολλο σχετικά με τη διαδικασία υπερβολικού ελλείμματος που προσαρτάται στη συνθήκη, η Επιτροπή παρέχει τα στοιχεία για την εφαρμογή της διαδικασίας. Στο πλαίσιο της εφαρμογής του εν λόγω πρωτοκόλλου, τα κράτη μέλη πρέπει να κοινοποιούν στοιχεία σχετικά με τα δημόσια ελλείμματα και το δημόσιο χρέος και άλλες συναφείς μεταβλητές δύο φορές το χρόνο, δηλαδή πριν από την 1η Απριλίου και πριν από την 1η Οκτωβρίου, σύμφωνα με το άρθρο 4 του κανονισμού (ΕΚ) αριθ. 3605/93 του Συμβουλίου, της 22ας Νοεμβρίου 1993, για την εφαρμογή του πρωτοκόλλου σχετικά με τη διαδικασία του υπερβολικού ελλείμματος το οποίο προσαρτάται στη συνθήκη για την ίδρυση της Ευρωπαϊκής Κοινότητας (3).
(5)
Βάσει των δεδομένων που ανακοινώθηκαν από την Επιτροπή (Eurostat) σύμφωνα με το άρθρο 8ζ παράγραφος 1 του κανονισμού (ΕΚ) αριθ. 3605/93, σε συνέχεια της κοινοποίησης εκ μέρους της Μάλτας πριν από την 1η Απριλίου 2007 και σύμφωνα με τις προβλέψεις των υπηρεσιών της Επιτροπής της άνοιξης του 2007, επιβάλλονται τα ακόλουθα συμπεράσματα:
-
Το γενικό δημόσιο έλλειμμα μειώθηκε από 10 % του ΑΕΠ το 2003 σε 2,6 % το 2006, δηλαδή κάτω από το 3 % της τιμής αναφοράς ελλείμματος σε σχέση με το ΑΕΠ. Το αποτέλεσμα αυτό είναι κάπως καλύτερο από το στόχο που τέθηκε για το 2006 τον Ιανουάριο 2006 για την επικαιροποίηση του προγράμματος σύγκλισης, παρόλο που είναι κάπως ανώτερο από τους στόχους που επικύρωσε το Συμβούλιο στις συστάσεις του σύμφωνα με το άρθρο 104 παράγραφος 7.
-
Περισσότερο από το ήμισυ (4 % περίπου) της μείωσης του ΑΕΠ κατά 7,4 εκατοστιαίες μονάδες στο δείκτη ελλείμματος μεταξύ 2003 και 2006 οφείλετο στα υψηλότερα έσοδα που προέκυψαν από τις αλλαγές στην έμμεση φορολογία και από την αποτελεσματικότερη συλλογή των φόρων. Οι υπόλοιπες 3,5 εκατοστιαίες μονάδες προέκυψαν από τη μείωση του δείκτη δαπανών προς το ΑΕΠ, η οποία εν μέρει οφείλεται στη σημαντικότερη προσφυγή σε επιμέρους ενέργειες (συγκεκριμένα πωλήσεις γης, που καταλογίζονται κατά τη συνθήκη στις αρνητικές δαπάνες). Ο δείκτης δαπανών θα είχε μειωθεί λιγότερο αν εξαιρείτο η σημαντική επιμέρους ενέργεια αναδιάρθρωσης των ναυπηγείων, περίπου 3 % του ΑΕΠ το 2003. Επί πλέον, οι δαπάνες μειώθηκαν χάρη σε μείωση του μεγέθους και αναδιάρθρωση των δημόσιων οργανισμών, καθώς και σε περιορισμούς των προσλήψεων στις δημόσιες υπηρεσίες και στον έλεγχο της χορήγησης κοινωνικών παροχών.
-
Οι επιμέρους ενέργειες για τη μείωση του ελλείμματος αντιπροσώπευαν κατά μέσο όρο 1 % του ΑΕΠ τα έτη 2004-2006. Χωρίς τις επιμέρους ενέργειες (0,7 % του ΑΕΠ), το έλλειμμα του 2006 θα είχε παραμείνει πάνω από την τιμή αναφοράς, στο 3,3 % του ΑΕΠ. Το 2006, το διαρθρωτικό ισοζύγιο (δηλαδή το κυκλικά προσαρμοζόμενο ισοζύγιο χωρίς τα επιμέρους και άλλα προσωρινά μέτρα) βελτιώθηκε και εκτιμάται λίγο πάνω από το 1 % του ΑΕΠ.
-
Για το 2007, οι προβλέψεις των υπηρεσιών της Επιτροπής της άνοιξης του 2007 αφορούν περαιτέρω μείωση του ελλείμματος στο 2,1 % του ΑΕΠ, κυρίως μέσω περαιτέρω περιορισμών των δαπανών. Οι επιμέρους ενέργειες προβλέπεται να ανέλθουν σε 0,6 % του ΑΕΠ, σε ευρεία κλίμακα παρόμοιου μεγέθους, όπως και κατά το προηγούμενο έτος, έτσι ώστε, χωρίς επιμέρους ενέργειες, το έλλειμμα να είναι κάτω από την τιμή αναφοράς. Αυτό συμφωνεί κατά κανόνα με την επίσημη εκτίμηση του ελλείμματος σε 1,9 % του ΑΕΠ όπως καθορίζεται στην κοινοποίηση του Απριλίου 2007. Για το 2008, σύμφωνα με τις εαρινές προβλέψεις των υπηρεσιών της Επιτροπής, με την προϋπόθεση αμετάβλητης πολιτικής, αναμένεται μια περαιτέρω μείωση του ελλείμματος στο 1,6 % του ΑΕΠ (χωρίς προσφυγή σε επιμέρους ενέργειες). Αυτό δείχνει ότι το έλλειμμα μειώθηκε κάτω από το 3 % της τιμής οροφής του ΑΕΠ με αξιόπιστο και βιώσιμο τρόπο. Το διαρθρωτικό ισοζύγιο προβλέπεται να βελτιωθεί περιθωριακά το 2007 και, με την προϋπόθεση αμετάβλητης πολιτικής, κατά 1 % επιπλέον το 2008. Η εξέλιξη αυτή πρέπει να εξετασθεί σε σχέση με την ανάγκη να πραγματοποιηθεί πρόοδος προς τον μεσοπρόθεσμο δημοσιονομικό στόχο, ο οποίος στην περίπτωση της Μάλτας είναι μια ισοσκελισμένη δημοσιονομική θέση από διαρθρωτική άποψη.
-
Το δημόσιο χρέος μειώθηκε από τη μέγιστη τιμή του 73,9 % του ΑΕΠ το 2004, σε 66,5 % το 2006. Σύμφωνα με τις προβλέψεις των υπηρεσιών της Επιτροπής της άνοιξης του 2007, ο δείκτης του χρέους θα πρέπει να μειωθεί περαιτέρω για να φτάσει στο 64,3 % περίπου έως το τέλος του 2008, πλησιάζοντας έτσι περισσότερο το 60 % της τιμής αναφοράς του ΑΕΠ.
(6)
Κατά την άποψη του Συμβουλίου, το υπερβολικό έλλειμμα της Μάλτας έχει διορθωθεί και η απόφαση 2005/186/ΕΚ θα πρέπει επομένως να καταργηθεί,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Από μια συνολική εκτίμηση προκύπτει ότι η κατάσταση υπερβολικού ελλείμματος στη Μάλτα έχει διορθωθεί.
Άρθρο 2
Η απόφαση 2005/186/ΕΚ καταργείται.
Άρθρο 3
H παρούσα απόφαση απευθύνεται στη Δημοκρατία της Μάλτας.
Λουξεμβούργο, 5 Ιουνίου 2007.

Labels: 2
15
18
11